Dié bestuurslisensies nou selfs langer geldig(Foto: RTMC) Die geldigheid van bestuurslisensies wat ná 26 Maart vanjaar verval het, is nou selfs verder verleng. Fikile Mbalula, minister van vervoer, het Donderdag in die Staatskoerant afgekondig: “Alle leerlinglisensies, bestuurslisensies, tydelike bestuurslisensies en professionele bestuurspermitte wat tussen 26 Maart en 31 Desember 2020 verval, word as geldig beskou. “Die verdere grasietydperk vir geldigheid eindig op 31 Augustus 2021.” Duisende motoriste sit die afgelope paar maande hande in die hare oor die hernuwing van hul bestuurslisensies. Beskikbare tydgleuwe vir hernuwings en nuwe aansoeke is so skaars soos hoendertande. Mbalula het verlede maand verskeie stappe aangekondig om die agterstand te probeer uitwis. Die minister het onder meer gesê 70% van alle kapasiteit, menslike hulpbronne en toerusting by toetssentrums sal toegewys word aan die hantering van vervalde bestuurslisensies en professionele bestuurspermitte (PDP’s). Daarby sal 70% van tydgleuwe op die aanlyn besprekingstelsel toegewys word aan vervalde bestuurslisensies en professionele bestuurspermitte, én twee satellietsentrums gaan by die RTMC-kantoor in Centurion en Midrand geopen word. Die geldigheid van die lisensies is reeds twee keer tevore verleng nadat talle kantore weens die Covid-19-pandemie moes sluit en ŉ groot agterstand veroorsaak het.